### Resumé

Give er et stærkt industriområde med markante virksomheder inden for blandt andet fødevarer- og vindmølleindustrien. Vejle Kommune vil vækst i vest og ønsker derfor at understøtte erhvervsudvikling i Give ved at indsende ansøgning til staten om at gøre et stort område ved Give til industripark. Området rummer allerede et attraktivt erhvervsområde, hvor store dele er udlagt til industri. Give har en særlig iværksætterånd, mange familieejede virksomheder og et engageret lokalsamfund, der bakker op om erhvervsudvikling. Det gør Give til en ideel ramme for vækst, innovation, grøn omstilling og industri.

### Sagsfremstilling

Vejle Kommune ønsker at indmelde et område ved Give som statsligt udpeget industripark. Området består af erhvervsområdet ved [adresse]. Den sydligste del af erhvervsområdet er lokalplanlagt (73 hektar), hvor en del er kommunalt ejet. Den midterste del af erhvervsområdet er rammelagt i kommuneplanen til erhvervsområde (70 hektar). Store dele af området er planlagt til tung industri.

Desuden indmeldes også et perspektivområde nord for erhvervsområdet, hvor der på sigt kan etableres en energipark med tilhørende 170 hektar erhvervsområde med fokus på grønne teknologier og erhverv som biogas, PtX, pyrolyse, græsproteinfabrik, batterilager med mere samt et transportcenter med fokus på servicering af el-lastbiler.

I ansøgningen gøres der opmærksom på, at området hverken er politisk godkendt eller planlagt. Det er vigtigt at fastholde, at der både er en politisk proces og en borgerproces inden et perspektivområde eventuelt kan realiseres.

![](data:image/jpeg;base64...)

**Give er ideel til industri**

Området ved Give har meget at byde på som statslig udpeget industripark. Der er nærhed til motorvej, jernbane, international lufthavn, og så ligger det centralt. Give har en stærk iværksætterkultur og er kendetegnet ved mange familieejede virksomheder. Byen har et betydeligt antal produktionsvirksomheder, og lokalsamfundet bakker op om erhvervslivet. Som virksomhed i Give har man mulighed for at blive en del af et stærkt erhvervsnetværk, hvilket skaber gode vækstmuligheder.

Give Handel og Erhverv, Give Udviklingsråd og Dansk Industri Trekantområdet bakker op om udpegningen af området som industripark.

**Fordele ved at være statslig udpeget industripark**

Regeringen vil udpege fem parker i landet som giver industrivirksomheder særlige vilkår for at etablere sig og udvide. Formålet med parkerne er, at [adresse] skal stå stærkere i den globale konkurrence om vækst og arbejdspladser.

De nye parker får one-stop-shop til myndighedsbehandling, som skal sikre en hurtigere og smidigere myndighedsproces ved etablering og udvidelse af produktionsfaciliteter.

I one-stop-shoppen vil produktionsvirksomhederne af staten få:

* Én fast kontaktperson, som skal hjælpe virksomheden gennem de forskellige godkendelser på tværs af statslige og kommunale myndigheder.
* Fast track spor med fastsatte sagsbehandlingslofter for myndighedsgodkendelser på maksimalt 18 måneder – afhængigt af projektets størrelse og kompleksitet. Der er visse undtagelser hertil blandt andet i forhold til miljøkonsekvensvurdering.
* Vejledning om EU-regulering.
* En samlet procesplan med milepæle for de enkelte tilladelser, der bidrager til at skabe gennemsigtighed i den samlede myndighedsbehandling.

**Kriterier for udpegning**

For at et område kommer i betragtningen som ny industripark skal området opfylde følgende kriterier:

* et kommunalt ønske, herunder kommunalt engagement i at understøtte udviklingen af de indmeldte arealer,
* en betydelig erhvervsinteresse,
* den nødvendige erhvervsmæssige infrastruktur blandt andet elnet, vand, varme, gasnet, eller hvor der planlægges herfor,
* den nødvendige transportinfrastruktur, eller hvor der planlægges herfor,
* nærhed til arbejdskraft for eksempel uddannelsesinstitutioner og internationale skoler, eksisterende erhvervsklynger med mere og
* hvor der ikke er beskyttet natur eller naturnationalparker.

Arealer, der indmeldes til industriparker, vil blive screenet på baggrund af de ovenstående kriterier med henblik på en endelig politisk udpegning i Folketinget.

### Sagens videre forløb

Sagen skal behandles af Økonomiudvalget og Byrådet.

### Historik

**Kommunaldirektøren indstiller, den 23. april 2025, punkt 108:**

At Vejle Kommune ansøger om udpegning af Industripark Give som statslig industripark.

**Beslutning fra Økonomiudvalget, den 23. april, punkt 108:**

Anbefales.

### Beslutning

Godkendt.

Fraværende: Frede Jensen.